An Somalya (Ingles, Somalia; Somali: Soomaaliya; Arabe: الصومال‎ aṣ-Ṣūmāl), opisyalmente, Republika nin Somali (Somali: Jamhuuriyadda Soomaaliya, Arabie: جمهورية الصومال‎ Jumhūriyyat aṣ-Ṣūmāl) asin dati bisto sa pangaran na Republikang Demokratiko nin Somali kan ini yaon sa irarom nin komunistang pamomoon. Ini sarong nasyon namomogtak sa Horn of Africa. Poon kan magputok an Gera Sibil nin Somali kan 1991, mayo na nin toltol na gobyerno sentral an nagkokontrol sa kadakulaan kan hiwas kan nasabing nasyon. An binibisto man kan komunidad internasyonal, an inapod na Transitional Federal Government, kapot sana an sadit na parte kan nasyon. An Somalya sinasabing "bagsak na estado" (failed state) asin saro sa mga pinakadukha asin pinakamaribok na estado kan kinaban. An populasyon kan Somalya, taon 2010, nag'aabot 9,359,000 milyon (ika-89 sa kinaban) asin an Mogadishu iyo an kabisera kaini.